Document ID: 31987R3522

*****
ΚΑΝΟΝΙΣΜΟΣ (ΕΟΚ) αριθ. 3522/87 ΤΗΣ ΕΠΙΤΡΟΠΗΣ
της 24ης Νοεμβρίου 1987
σχετικά με την καταγραφή των τρόπων μεταφοράς στις στατιστικές του εμπορίου μεταξύ των κρατών μελών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2954/85 του Συμβουλίου της 22ας Οκτωβρίου 1985 με τον οποίο θεσπίστηκαν ορισμένα μέτρα σχετικά με την τυποποίηση και την απλούστευση της στατιστικής του εμπορίου μεταξύ των κρατών μελών (1), και ιδίως τα άρθρα 8 και 10,
Εκτιμώντας:
ότι ο κανονισμός (ΕΟΚ) αριθ. 679/85 του Συμβουλίου (2) καθιερώνει ένα υπόδειγμα εντύπου δήλωσης για χρήση στις ανταλλαγές εμπορευμάτων στο εσωτερικό της Κοινότητας· ότι το υπόδειγμα αυτό προβλέπει την αναφορά των σχετικών με τον τρόπο μεταφοράς δεδομένων, κατά τρόπο σύμφωνο με τις διατάξεις που θέσπισε στον τομέα αυτό το Συμβούλιο με τον κανονισμό (ΕΟΚ) αριθ. 2954/85· ότι αυτοί οι κανονισμοί εφαρμόζονται από την 1η Ιανουαρίου 1988· ότι, επομένως, κρίνεται σκόπιμο να ληφθεί υπόψη αυτή η ημερομηνία για την επέκταση στον τρόπο μεταφοράς της στατιστικής καταγραφής του εμπορίου μεταξύ των κρατών μελών ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Στατιστικής του Εξωτερικού Εμπορίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Ιανουαρίου 1988, η Κοινότητα και τα κράτη μέλη προσθέτουν στα δεδομένα που καταρτίζουν σύμφωνα με το άρθρο 8 παράγραφος 1 του κανονισμού (ΕΟΚ) αριθ. 2954/85, το στοιχείο « τρόπος μεταφοράς» που αναφέρεται στο άρθρο 5 στοιχείο ζ) του εν λόγω κανονισμού.
Άρθρο 2
Εκτός από την περίπτωση προσφυγής στη διαδικασία που προβλέπεται στο άρθρο 41 του κανονισμού (ΕΟΚ) αριθ. 1736/75 του Συμβουλίου (3), οι τρόποι διαβίβασης, από τα κράτη μέλη προς την Επιτροπή, των στατιστικών αποτελεσμάτων τους, καταχωρισμένων με τον τρόπο μεταφοράς, συμπεριλαμβανομένων της περιόδου αναφοράς, της περιοδικότητας και της προθεσμίας διαβίβασης καθώς και, ενδεχομένως, των όρων επεξεργασίας για τη διαβίβαση, ρυθμίζοντας σύμφωνα με την πρακτική διαδικασία που ακολουθείται εν όψει της εφαρμογής του άρθρου 38 παράγραφος 2 του εν λόγω κανονισμού.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Νοεμβρίου 1987.

Labels: 8
3
19